রিকার্দো কুয়ারেজমা
রিকার্দো আন্দ্রাদে কুয়ারেজমা বের্নার্দো (ইউরোপীয় পর্তুগিজ: [ʁiˈkaɾðu kwɐˈɾɛʒmɐ]; জন্ম: ২৬ সেপ্টেম্বর ১৯৮৩) হলেন একজন পর্তুগিজ পেশাদার ফুটবলার, যিনি তুর্কি ক্লাব বেশিকতাস এবং পর্তুগাল জাতীয় দলের হয়ে একজন মধ্যমাঠের খেলোয়াড় হিসেবে খেলেন। স্পোর্চিং সিপির হয়ে খেলার মাধ্যমে কুয়ারেজমা তার পেশাদার ক্যারিয়ার শুরু করেন, এবং তিনি তার ক্যারিয়ারে বার্সেলোনা, ইন্টার মিলান, চেলসি, বেশিকতাস এবং আল-আহলির মতো ক্লাবের হয়ে খেলেছেন। তিনি তার নান্দনিক খেলার ধরনের জন্য অধিক পরিচিতি লাভ করেছেন। তিনি মূলত একজন উইঙ্গার হলেও পার্শ্বদেশে তার খেলার ধরন, তার গতির দক্ষতা এবং চাতুরতা দিয়ে প্রতিপক্ষকে ঘায়েল করতে সক্ষম হন। ২০০৩ সালে, পর্তুগাল জাতীয় দলের হয়ে খেলার মাধ্যমে তিনি আন্তর্জাতিক পর্যায়ে অভিষেক করে। এপর্যন্ত তিনি পর্তুগালের হয়ে ৭০-এর অধিক ম্যাচ খেলেছেন। তিনি উয়েফা ইউরোপীয় চ্যাম্পিয়নশিপে পর্তুগালের প্রতিনিধিত্ব করেছেন। তিনি ২০১৬ উয়েফা ইউরোজয়ী পর্তুগাল দলের একজন সদস্য ছিলেন।